DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR

Doiciméad a ghabhann leis an

Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear RIALACHÁN (CE) Uimh. 207/2009 ÓN gCOMHAIRLE an 26 Feabhra 2009 maidir leis an trádmharc Comhphobail agus an Togra le haghaidh TREORACH Ó PHARLAIMINT NA hEORPA AGUS ÓN gCOMHAIRLE maidir le comhfhogasú dhlíthe na mBallstát a bhaineann le trádmharcanna (athmhúnlú)

1. Comhthéacs

San Eoraip is féidir trádmharc a chlárú ar an leibhéal náisiúnta in oifigí um maoin intleachtúil sna Ballstáit, nó ar leibhéal an AE mar thrádmharc Comhphobail san Oifig um Chomhchuibhiú sa Mhargadh Inmheánach (Trádmharcanna agus Dearaí) in Alicante ('OHIM').

Is beag athrú a tháinig ó na 1990daí, nuair a cruthaíodh aquis na dtrádmharcanna, ar Threoir na dTrádmharcanna ná ar an Rialachán maidir leis an trádmharc Comhphobail. Tá an timpeallacht ghnó tar éis athrú go mór, áfach, le fiche bliain anuas.

2. An fhadhb a shainiú

Sainaithníodh dhá phríomhfhadhb - an chéad cheann, baineann sé le forálacha sa chreat rialála atá éagsúil le chéile, agus an dara ceann, baineann sé leis an leibhéal íseal comhair idir oifigí na dtrádmharcanna.

Sa chéad cheann, ní chumhdaítear gnéithe nós imeachta ar chor ar bith sa Treoir, tá an leibhéal comhchuibhithe neamhleor maidir leis an dlí substainteach (lena n-áirítear forálacha roghnacha), agus níl sa Rialachán maidir leis an trádmharc Comhphobail ach bunús dlí éiginnte don chomhar idir OHIM agus na hoifigí naisiúnta um maoin intleachtúil.

Sa dara ceann, ní foláir do na hoifigí náisiúnta um maoin intleachtúil agus OHIM oibriú go dlúth le chéile chun comhlántacht agus idir-inoibritheacht idir chórais an trádmhairc Comhphobail agus na córais náisiúnta a bhaint amach agus a áirithiú. Ach, chomh maith le bunús dlí soiléir a bheith in easnamh, tá dhá rud eile atá ag cur bac leis an gcomhar. Sin easpa áiseanna teicniúla (trealamh TF) in oifigí náisiúnta agus easpa acmhainní airgeadais chun uirlisí a fhorbairt, a sheoladh agus a riar le chéile san fhadtréimhse, e.g. bunachair shonraí choiteanna trádmharcanna le háiseanna cuardaigh ar líne.

Bíonn tionchar diúltach ag na fadhbanna sin ar thionscal. De thoradh na n-uireasaí sin, ní hamháin go gcuirtear srian ar inrochtaineacht na gcóras um chosaint trádmharcanna, go leanann roinnt mhaith neamhchinnteachta dlíthiúla astu, agus go gcuirtear an caidreamh comhlántach idir chóras an trádmhairc Comhphobail agus na córais náisiúnta i mbaol, ach déantar an chothroime iomaíochta a shaobhadh do chuideachtaí, rud a mbíonn tionchar diúltach breise aige ar iomaíochas an AE.

Gan na hathruithe cuí a dhéanamh, is dócha gur in olcas a rachaidh cúrsaí do ghnóthais na hEorpa, cúrsaí nach bhfuil thar mholadh beirte cheana féin, mar aon leis an gcomhlántacht thearcfhorbartha idir na córais trádmharcanna.

Tugadh faoi roinnt iarrachtaí maithe chun teacht ar réitigh phraiticiúla lena n-éascófaí comhar idir oifigí OHIM agus na hoifigí náisiúnta um maoin intleachtúil, go háirithe i gcomhthéacs an Chiste um Chomhar OHIM. Léirigh an taithí sin, áfach, go bhfuil easnaimh shoiléire sa chreat reatha don chomhar, agus go bhfuil teorainn leis an gcomhar atá bunaithe ar shocruithe deonacha.

Dá bhrí sin, beag beann ar thionscnaimh chomhair atá ann cheana, níl aon chinnteacht ann faoi na sochair inmharthana a thiocfaidh astu, agus is costas a bheidh i gceist leis na tionscnaimh chomhair atá ann cheana má leantar ar aghaidh leis an scéal mar atá.

Mar thoradh air sin, de réir mar a thiteann na hoifigí náisiúnta ar gcúl i dtéarmaí éifeachtúlachta ní bheidh an tóir chéanna orthu i gcomparáid le córas an trádmhairc Comhphobail, agus tá baol ann go n-éireoidh úinéirí trádmharcanna as a bheith á n-úsáid ar fad. San fhadtréimhse, d'fhéadfadh sé seo a bheith ina bhagairt d'inmharthanacht na gcóras náisiúnta, rud atá bunoscionn leis an sprioc go mairfeadh na trádmharcanna náisiúnta agus an trádmharc Comhphobail go socair sásta le chéile agus mar chomhlánú ar a chéile.

3. Coimhdeacht

Ceadaítear le hAirteagal 118(1) CFAE cearta aonadacha maoine intleachtúla a bhunú chun cosaint a chur ar fáil ar fud an AE, lena n-áirítear socruithe láraithe maoirseoireachta, comhordaithe agus údaraithe a bhunú ar fud an Aontais. Is in Airteagal 114 CFAE a dhéantar foráil maidir le bearta a ghlacadh le haghaidh chomhfhogasú na bhforálacha arna leagan síos trí bhíthin dlí, rialacháin, nó gnímh riaracháin sna Ballstáit, agus a bhfuil bunú agus feidhmiú an mhargaidh inmhéanaigh mar chuspóir leo.

Teideal oifigiúil maoine intleachtúla de chuid an AE is ea an trádmharc Comhphobail. Reachtóir an AE amháin atá i dteideal modhnuithe riachtanacha a dhéanamh ar an Rialachán d'fhonn córas an trádmhairc Comhphobail a fheabhsú agus a chuíchóiriú. Seo mar atá i bhfeidhm maidir le leasuithe riachtanacha ar fhorálacha comhfhreagracha atá cheana féin mar chuid de Threoir na dTrádmharcanna.

De bhreis air sin, ós rud é nach gceadaíonn na fadhbanna sin a aithníodh go mbeadh cothroime iomaíochta ann do chuideachtaí AE (agus go mbeadh tuilleadh iarmhairtí diúltacha ann dá n-iomaíochas), is inmholta bearta a ghlacadh lenar féidir feidhmiú an Mhargaidh Inmheánaigh a fheabhsú. Ar an leibhéal AE amháin is ea is féidir bearta a dhéanamh chun an leibhéal reatha comhfhogasaithe a shíneadh, go háirithe agus an gá atá ann le comhleanúnachas le córas an trádmhairc Comhphobail a áirithiú.

Ar deireadh, is ar an leibhéal AE amháin is féidir a theacht ar réiteach ar na coinníollacha neamhfhabhracha creata atá ag cur bac ar chomhar éifeachtach le hoifigí naisiúnta, ós rud é gur gníomhaireacht rialála de chuid an AE atá in OHIM.

4. Cuspóirí

An córas trádmharcanna san Eoraip a nuachóirú is ea is cuspóir ginearálta leis an athbhreithniú, agus dá thoradh sin cuirfear le cumas iomaíochta chuideachtaí an AE trí rochtain ar chórais trádmharcanna a fheabhsú (costais laghdaithe; luas ardaithe agus intuarthacht), cuirfear deimhneacht dhlíthiúil ar fáil don uile ghnóthas san AE, agus cinnteofar go mbeidh córas an AE agus na córais náisiúnta in ann maireachtáil go socair sásta le chéile agus mbeidh siad ina gcomhlánú ar a chéile.

Cóineasú breise Threoir na dTrádmharcanna agus an Rialacháin maidir leis an trádmharc Comhphobail agus cur leis an leibhéal comhair idir OHIM agus na hoifigí náisiúnta um maoin intleachtúil an dá chuspóir shonracha.

Is iad seo a leanas na cuspóirí oibríochta: níos mó comhfhogasaithe ar na nósanna imeachta trádmharcanna agus ar cheisteanna substainteacha, go leor dreasachta rialála a chur ar fáil don chomhar, cur leis an acmhainn don chomhar teicniúil in oifigí náisiúnta um maoin intleachtúil, agus maoiniú fadtréimhseach a chinntiú do ghníomhaíochtaí comhair.

5. Anailís ar na roghanna beartais agus ar a dtionchar agus comparáid eatarthu

Cuireadh san áireamh anseo na roghanna beartais a bhaineann le gach ceann de na cuspóirí oibríochta agus rinneadh iad a thomhas in aghaidh critéir éifeachtachta (baint amach cuspóirí) agus éifeachtúlachta (an méid ama a theastaíonn, costas foriomlán agus comhréireacht).

5.1. Comhfhogasú dlíthe agus nósanna imeachta trádmharcanna

Rogha 1 (bunlíne): Ní dhéanfaí a thuilleadh comhchuibhithe, fiú agus an chuma air go bhfuil a thuilleadh ailínithe de dhíth ar an gcreat rialála ilchineálach.

Rogha 2 (páirt-chomhfhogasú): Dhéanfaí méadú ar chomhfhogasú dlíthe náisiúnta agus a gcomhréireacht le córas an trádmhairc Comhphobail chun go gcuimseofaí an méid seo a leanas: (i) príomhrialacha nós imeachta a ailíniú le Rialachán an trádmhairc Comhphobail, (ii) ailíniú tuilleadh gnéithe den dlí substainteach a dtugtar aghaidh orthu i Rialachán an trádmhairc Comhphobail, agus (iii) laghdú ar líon na bhforálacha roghnacha i dTreoir na dTrádmharcanna, i gcomhréir le Rialachán an trádmhairc Comhphobail. Meastar go mbeadh an beart teoranta ailínithe seo indéanta ag Ballstáit agus go bhféadfaí é a dhéanamh laistigh de thréimhse réasúnta ama. Ós rud é gur beag seans atá ann go mbainfí amach na cuspóirí sainaitheanta, dá mba rud é gur ar bhonn deonach a thabharfaí faoin gcomhfhogasú (forogha 2a), meastar gur iomstraim a bheadh ceangailteach ó thaobh dlí de (fo-rogha 2b) an rogha is oiriúnaí don chomhchuibhiú.

Rogha 3 (lán-chomhfhogasú): Bheadh an comhfhogasú bunaithe ar rogha 2 ach chuimseofaí na gnéithe eile uile a bhaineann le dlí substainteach na dtrádmharcanna agus leis na nósanna imeachta bainteacha. Bheadh an comhfhogasú deonach (3a) nó éigeantach (3b). Ach, ní léirítear leis an anailís ar na fadhbanna reatha go bhfuil aon riachtanas ann comhfhogasú ar scála iomlán a dhéanamh ar na forálacha trádmharcanna go léir. De bhreis air sin, níl an chuma air go bhfuil Ballstáit ullamh dul chomh fada sin leis an athrú. Dá thoradh sin, ní bheadh rogha 3 i gcomhréir leis na riachtanais mar atá siad agus níl aon chinnteacht ann go nglacfadh na polaiteoirí leis.

Rogha 4 (leabhar rialacha aonair): Chuirfí leabhar rialacha aonair in áit na ndlíthe náisiúnta trádmharcanna uile agus is é a leagfaí síos sa leabhar rialacha sin rialacha aonfhoirmeacha a bheadh mar an gcéanna ar fud an AE. Dá thoradh sin, chuirfeadh na hoifigí náisiúnta uile forálacha comhionanna i bhfeidhm. Ach is léir go mbeadh an rogha seo níos mó as comhréir leis na riachtanais ná rogha 3 agus tá sí le cur as an áireamh láithreach.

Cuspóir 1 – comhfhogasú dlíthe trádmharcanna[1]

||

|| Éifeachtacht || Éifeachtúlacht || Iomlán

Comhfhogasú breise ar dhlíthe agus nósanna imeachta trádmharcanna || An t-am a theastódh || Costas iomlán || Comhréir eacht

1. Bunlíne || 0 || 0 || 0 || 0 || 0

2. Páirt-chomhfhogasú || || || || ||

2a. Deonach || ? || -- || - || + || -

2b. Éigeantach || ++ || + || - || + || ++

3. Lán-chomhfhogasú || || || || ||

3a. Deonach || ? || -- || -- || - || -

3b. Éigeantach || ++ || -- || -- || -- || +/-

4. Leabhar Rialacha Aonair || ++ || -- || -- || -- || +/-

Táthar ag súil go mbeidh éifeacht fhíordhearfach ag rogha 2b ar gach úsáideoir den chóras trádmharcanna, go háirithe FBManna. San fhadtréimhse, chuideodh sé le feabhas a chur ar éifeachtúlacht agus éifeachtacht na nósanna imeachta in oifigí náisiúnta um maoin intleachtúil agus, de réir a chéile, bhainfí amach laghduithe móra ar chostais. Ar deireadh, is léir gur leas a bheadh ann don OHIM dá gcuirfí córas an trádmhairc Comhphobail san áireamh mar thagarmharc, chomh maith leis an gcúram atá ar an Oifig sin tacú leis na hiarrachtaí a cleachtais agus uirlisí a chur ar aon dul le cleachtais agus uirlisí na n-oifigí náisiúnta agus comhordú a dhéanamh ar na hiarrachtaí sin. De bhreis air sin, le tabhairt isteach an chórais "aon aicme amháin in aghaidh na táille", atá ar cheann de na tosaíochtaí don chomhchuibhiú, déanfar cóigeartú iomchuí ar na forálacha a bhaineann le hiarratais ar an trádmharc Comhphobail, le hathnuachan an trádmhairc agus leis na táillí d’aicmí, rud a rachaidh chun leasa an úsáideora.

5.2. Easpa bunúis dlí shoiléir don chomhar

Rogha 1 (bunlíne): Ní thabharfaí aon sainbhunús dlí don chomhar.

Rogha 2: Bhunófaí bunús soiléir lena gcuirfí ar chumas OHIM agus na n-oifigí náisiúnta obriú i gcomhar le chéile (comhar roghnach) chun na cleachtais a chomhchuibhiú agus uirlisí comhchoiteanna agus bunachair shonraí a fhorbairt. De thoradh a nádúir neamhcheangailtigh ní féidir bheith ag súil go mbeadh gach oifig páirteach ann.

Rogha 3: Bheadh ceangal ar oifigí náisiúnta agus OHIM oibriú i gcomhar le chéile (comhar éigeantach). Bheadh na cuspóirí comhair sonraithe go soiléir ionas go bhféadfaí monatóireacht a dhéanamh ar an dul chun cinn. Mar thoradh air sin, dhéanfaí rannpháirtíocht na n-oifigí go léir a áirithiú agus bheadh sé níos fusa dóibh údar maith a thabhairt dá n-údaráis bhuiséideacha maidir le leithdháileadh acmhainní ar thionscadail a eagraítear i gcomhar le hoifigí eile um maoin intleachtúil, agus níos fusa do OHIM a chaiteachas ar ghníomhaíochtaí comhair a bhailíochtú go hinmheánach.

Cuspóir 2 – ag soláthar bunús dlí don chomhar

||

|| Éifeachtacht || Éifeachtúlacht || Iomlán

Dreasacht bhreise don chomhar || An t-am a theastódh || Costas iomlán || Comhréir eacht

1. Bunlíne || 0 || 0 || 0 || 0 || 0

2. Bunús dlí don chomhar roghnach || ? || + || + || ? || ?

3. Bunús dlí don chomhar éigeantach || ++ || + || + || + || +

Le rogha 3 thuas d’áiritheofaí rannpháirtíocht iomlán sa phróiseas cleachtais a chóineasú agus uirlisí comhchoiteanna a fhorbairt, agus shásófaí ionchas úsáideoirí. Leis an rogha sin, bhainfí amach gnóthachain shuntasacha éifeachtúlachta agus costais do na hoifigí náisiúnta idir an meántéarma agus an fadtéarma. Bheadh ar chumas oifigí náisiúnta tógail ar an taithí a fuair siad ag plé le Ciste um Chomhar OHIM, agus chuirfeadh siad leis an gcreat atá ann cheana, rud a d’éascódh an t-athrú. Tá sé léirithe ag OHIM go bhfuil sé ar a cumas plé go héifeachtach, agus laistigh de fhráma gairid ama, le tionscadail chomhair den sórt sin ar scála mór agus beidh ar a cumas sochar a bhaint as na tionscadail choiteanna.

5.3. Tógáil ar acmhainneacht chomhair maidir le háiseanna teicniúla

Rogha 1: D'fhágfaí faoi gach oifig um maoin intleachtúil na háiseanna riachtanacha a sholáthar agus a fhorbairt iad féin.

Rogha 2: Bheadh rochtain ag na hoifigí um maoin intleachtúil ar na háiseanna agus na huirlisí riachtanacha faoi chuimsiú an chomhair dheonaigh.

Rogha 3: D'áiritheofaí go mbeadh na háiseanna riachtanacha inrochtana trí chreat comhair éigeantaigh. Is leis an rogha seo amháin a d’áiritheofaí go mbeadh gach oifig ag baint leasa as uirlisí agus bunachair shonraí choiteanna a fhorbairt agus tiomanta sin a dhéanamh.

Cuspóir 3 – Tógail ar acmhainneacht theicniúil in oifigí náisiúnta um maoin intleachtúil

||

|| Éifeachtacht || Éifeachtúlacht || Iomlán

Cinnteacht níos fearr le háiseanna a fháil || An t-am a theastódh || Costas iomlán || Comhréir eacht

1. Bunlíne || 0 || 0 || 0 || 0 || 0

2. Rochtain roghnach ar uirlisí || ? || ? || + || + || ?

3. Rochtain éigeantach ar uirlisí || ++ || + || + || + || +

Dá gcoinneofaí rogha 3, d'fhéadfadh úsáideoirí bheith ag súil le réitigh TF atá ar aon dul le chéile (cóineasaithe) agus nuashonraithe ó thaobh na teicneolaíochta de. Breis inrochtaineachta, éifeachtúlacht fheabhsaithe agus costais laghdaithe an toradh a bheadh ar seo. D’fhéadfadh oifigí um maoin intleachtúil leas a bhaint as comhar feabhsaithe a bhuí le rochtain níos fearr ar fhorbairtí TF. Rachadh an rogha sin chun leasa OHIM chomh maith.

5.4. Forbairt acmhainneachta comhair maidir le maoiniú

5.4.1. Ceisteanna ginearálta a bhaineann le maoiniú

Rogha 1: D'íocfadh gach oifig um maoin intleachtúil agus OHIM na costais a d’éireodh as a ngníomhaíochtaí comhair féin. Chuirfeadh sé seo cosc ar Bhallstáit páirt a ghlacadh i scéimeanna comhair, agus, dá bhrí sin, theipfeadh ar an rogha seo an cuspóir sainaitheanta a bhaint amach.

Rogha 2: Dhéanfaí maoiniú ó bhuiséad an AE ar ghníomhaíochtaí comhair. Ach is beag seans gur mór an méid a bheadh ar fáil ó bhuiséad an AE nuair a chuirtear na srianta buiséadacha reatha san áireamh.

Rogha 3: Thiocfadh an maoiniú ó bhuiséad OHIM, agus d’úsáidfí cuid d'ioncam bliantúil OHIM. Roghnófaí sásra maoiniúcháin iomchuí, lena n-áirítear sásraí rialaithe lena dhearbhú gur ar chúiseanna sonracha aitheanta amháin a chaithfí an t-airgead, agus go mbeadh sé faoi réir ag critéir chomhlíonta. Tá barrachas suntasach bailithe ag OHIM cheana agus tá cuid den mhéid sin á úsáid cheana do thionscadail faoin gCiste um Chomhar. De bhreis air sin, sáraíonn na torthaí buiséadacha bliantúla go seasta caiteachas oibríochtúil na hOifige. Dá bhrí sin, d'fhéadfaí na gníomhaíochtaí comhair nua a mhaoiniú ó ioncam bliantúil agus/nó ón mbarrachas atá ann cheana, rud a chinnteodh go mbeadh fáil ar go leor airgid. Bheadh costas EUR 17 milliún – EUR 20 milliún in aghaidh na bliana ar ghníomhaíochtaí comhair idir oifigí OHIM agus oifigí náisiúnta agus is ionann an tsuim sin agus thart ar 10 % den ioncam ó oibríochtaí OHIM. Léirítear leis na réamhfhaisnéisí buiséadacha nach gcruthófaí míchothromaíocht i mbuiséad OHIM le rogha 3.

Cuspóir 4 –– Maoiniú fadtéarmach a aimsiú

Roghanna || Critéir mheasúnaithe

Maoiniú fadtéarmach a aimsiú || Éifeachtacht (cuspóirí a bhaint amach) || Éifeachtúlacht || Measúnú foriomlán

Cinnteacht mhaoiniúcháin níos fearr || An t-am a theastódh || Costas iomlán

1. Maoiniú ó na Ballstáit || 0 || 0 || 0 || 0

2. Maoiniú ó bhuiséad AE || ? || ? || 0 || -

3. Maoiniú ó bhuiséad OHIM || ++ || ++ || 0 || ++

5.4.2. Maoiniú ó bhuiséad OHIM – sásra maoiniúcháin

Déantar measúnú ar dhá shamhail mhaoiniúcháin fhéideartha: Maoiniú le cnapshuimeanna ar bhonn critéir chomhaontaithe dáileacháin (3.1a) agus maoiniú faoi thionchar tionscadail bunaithe ar dheontais (3.2a). Bunaithe ar an measúnú sin, tuigtear ó thorthaí na tuarascála gur oiriúnaí an dara rogha acu chun na cuspóirí sainaitheanta a bhaint amach.

Úsáid a bhaint as buiséad OHIM – sásra maoiniúcháin

Roghanna a bhaineann le maoiniúchán ó bhuiséad OHIM Sásra maoiniúcháin || Éifeachtacht (cuspóir: maoiniú fadtéarmach a aimsiú) || Éifeachtúlacht || Measúnú foriomlán

Cruinneas an mhaoiniúcháin || Castacht agus trédhearcacht

1a. Cnapshuimeanna bunaithe ar eochair dáileacháin || +/- || - || - || -

2a. Maoiniú faoi thionchar tionscadail bunaithe ar dheontais || ++ || ++ || + || ++

5.4.3. Maoiniú ó bhuiséad OHIM– foinse an mhaoiniúcháin

Tar éis anailís a dhéanamh ar na roghanna, go háirithe maoiniú ó bhuiséad oibríochtaí OHIM (3.1b), ó ioncam sonrach OHIM (3.2b) agus trí bhreis úsáide a bhaint as an gcúlchiste airgeadais carntha (3.3b), d'fhéadfaí a rá go raibh sé oiriúnach na gníomhaíochtaí comhair a mhaoiniú le hioncam bliantúil OHIM ina iomláine.

Maoiniú ó bhuiséad OHIM – foinse an mhaoiniúcháin

Roghanna a bhaineann le maoiniúchán ó bhuiséad OHIM Foinse an mhaoiniúcháin || Éifeachtacht (cuspóir: maoiniú fadtéarmach a aimsiú) || Éifeachtúlacht || Measúnú foriomlán

Cruinneas an mhaoiniúcháin || Ábharthacht (foinse vs. cúis) || Riosca do bhuiséad OHIM

1b. Maoiniú ó bhuiséad oibríochtúil || ++ || + || 0 || +/- || +

2b. Maoiniú ó ioncam sonrach (táillí athnuachana) || ++ || - || - || 0 || 0

3b. Úsáid an bharrachais (méadú sa leithdháileadh don Chiste Comhair) || -- || + || 0 || 0 || -

5.4.4. Tionchar na rogha ar tugadh tosaíocht di

Is léir go mbeadh leas le baint ag úsáideoirí as torthaí na scéime nua comhair. De bhreis air sin, ní bheadh aon tionchar i gceist dá n-úsáidfí buiséad OHIM chun tionscadail a eagraítear i gcomhar le hoifigí um maoin intleachtúil eile a mhaoiniú. De thoradh cistí dóthanacha a bheith curtha ar fáil le gníomhaíochtaí comhair a mhaoiniú, d’fhéadfadh oifigí naisiúnta um maoin intleachtúil bheith rannpháirteach i dtionscadail chomhair ar bhonn fadtéarmach. Bheadh tionchar nach beag ar bhuiséad OHIM dá maoineofaí na gníomhaíochtaí comhair. Is féidir a bhaint de thátal as go mbeadh buiséad OHIM in ann an caiteachas breise a bhaineann le maoiniú tionscadal comhair i gcomhar le hoifigí náisiúnta a bhaint díreach as torthaí oibríochtúla bliantúla na hOifige, agus chuirfeadh sí an tionchar a bheadh ag coigeartú tháillí OHIM de dheasca thabhairt isteach an chórais "aon aicme amháin in aghaidh na táille" san áireamh freisin. Dá réir sin, ní chruthódh an rogha ar tugadh tosaíocht di míchothromaíocht i mbuiséad OHIM.

6. Faireachán agus Meastóireacht

Trí bliana tar éis do spriocdháta trasuímh na Treorach sin a bheith istigh, d'fhéadfadh Ballstáit tuarascáil ar chur chun feidhme fhorálacha nua na Treorach a chur faoi bhráid an Choimisiúin. Bunaithe ar an ábhar seo, chuirfeadh an Coimisiún tuarascáil le chéile, lena n-áirítear measúnú ar éifeachtacht na mbeart a rinneadh. Ina theannta sin, dhéanfaí seiceáil agus faireachán ar na gníomhaíochtaí comhair arna maoiniú le buiséad OHIM. Dhéanfaí an tseiceáil agus an faireachán sin i gcomhréir leis na rialacha airgeadais atá infheidhme maidir leis an Oifig, go háirithe maidir le nósanna imeachta deontas. D'fhéadfaí an dul chun cinn maidir le cóineasú na gcleachtas agus na n-uirlis a thomhas go bliantúil, bunaithe ar thuarascálacha achoimreacha OHIM. Cúig bliana tar éis do na leasuithe ar an Rialachán maidir leis an trádmharc Comhphobail (agus, más infheidhme, ar Threoir na dTrádmharcanna) teacht i bhfeidhm, d'fhéadfadh an Coimisiún athbhreithniú a dhéanamh ar an gcreat dlí nua don chomhar, ach aird ar leith a thabhairt ar an sásra maoiniúcháin don chomhar. Ba cheart an t‑athbhreithniú a bheith bunaithe ar thuarascálacha achoimreacha arna n-ullmhú ag OHIM.

[1] Córas scórtha: éifeacht dhearfach: ó bheagán dearfach (+) go dtí an-dearfach (++); éifeacht dhiúltach: ó bheagán diúltach (+) go dtí an-diúltach (++); Toradh neamhchinnte: (?); gan tionchar: 0.